Nominasies is nou oop vir die gesogte Jan H. Maraisprys - Afrikaans.com
Nominasies nou oop vir die gesogte Jan H Maraisprys
Die Jan H. Marais-prys is 'n huldeblyk aan Jan H. Marais van Stellenbosch wat sy fortuin in 1915 bemaak het vir die bevordering van Afrikaans en die welsyn van Stellenbosch. Dit is die grootste prys in sy soort in Suid-Afrika.
Die Suid-Afrikaanse Akademie vir Wetenskap en Kuns doen 'n hartlike beroep vir nominasies vir die Jan H. Maraisprys vir 2019.
Die prys gee erkenning vir 'n uitstaande bydrae tot Afrikaans as wetenskapstaal deur wetenskaplike werk en publikasies op hoë vlak en van hoë gehalte in Afrikaans.
Die wenner ontvang R500 000 en 'n beeldjie, Helpende Hand, deur Coert Steynberg. Die prysgeld mag in 'n bepaalde jaar tussen meerdere pryswenners, soos deur die keurkomitee bepaal, verdeel word.
In 2018 was dit die geval toe wyle proff. Christo van Rensburg, 'n taalkundige en navorsingsgenoot van die Noordwes-Universiteit en Marinus Wiechers, 'n regsgeleerde, voorheen verbonde aan die regsfakulteit van Unisa en voormalige rektor van daardie instelling die prys gedeel het.
Indien jy iemand wil nomineer
Die nominasie moet deur 'n voorsteller en twee sekondante onderteken wees.
By die toekenning van die Prys is die keurkomitee se besluit finaal. In die geval van 'n nominasie wat nie suksesvol was nie, sal geen korrespondensie of gesprekke na die toekenning gevoer word nie – nie met voorstellers nie en ook nie met kandidate nie.